Bent Bøgsted (DF), 2014-04-10:
Nu havde jeg sådan lidt håbet på, at ministeren måske ville have løftet lidt af sløret for, hvornår vi kan forvente at forhandlingerne kommer i gang, altså om de kommer i gang engang i løbet af foråret.
Vi er snart ved at være henne ved sommermånederne, og tiden går jo hurtigt.
Men lad os nu se, hvornår ministeren er klar med noget.
Det er vel også en betingelse, at regeringen skal blive enig med sig selv først, inden de kan spille noget ud.
Så det bliver spændende, hvornår det sker, men det kommer nok, når beskæftigelsesministeren har noget endeligt klar.
Det, vi kan se her, når vi kigger på beskæftigelsesindsatsen, er, at der har været meget kritik af den.
Vi i Dansk Folkeparti vil også gerne erkende, at hvis man kan se, at der er noget, der ikke fungerer, skal man også være klar til at lave det om.
Det er vi i hvert fald i Dansk Folkeparti, det vil vi gerne stå ved.
Hvis der er noget, vi har været med til at lave, der ikke fungerer, er vi også klar til at sige: O.k., her skal vi have lavet noget om.
Det, vi skal lave her, er jo i første omgang noget for dagpengemodtagerne, og der rejser spørgsmålet sig jo så: Hvem skal tage sig af dagpengemodtagerne?
Er det a-kasserne, eller er det jobcentrene, eller hvem der nu skal tage sig af a-kasserne?
Skal der spares penge, eller hvordan skal det være?
Det vil der komme en hel del om, og det har også været ude i pressen, at nogle ville starte med at spare penge, før man kiggede på, hvad indsatsen egentlig skulle være.
Og i Dansk Folkeparti vil vi gerne have, at vi kigger på, hvordan indsatsen skal være, og så ser på, hvad besparelsen endeligt bliver.
Det er et spørgsmål om, hvilken tilgang man har til det.
I den forbindelse er det selvfølgelig også vigtigt, at vi lytter til det, der kommer i høringssvarene til den her indsats, hvad organisationerne mener er den rigtige vej.
Lige nu har vi fra a-kasserne fået det tilbud, at de vil tage sig af de ledige dagpengemodtagere, og at det ikke skal koste noget.
Det er sådan noget, der er inde i overvejelserne, og det kan være svært at forholde sig til det, før vi ser det endelige udspil fra regeringen.
Det har jo også lidt at gøre med, hvad regeringen egentlig vil.
I Dansk Folkeparti ser vi også gerne, at jobkonsulenterne – det gælder a-kasserne, og det gælder jobcentrene – skal ud at tale med arbejdsgiverne.
De skal have opbygget et fortroligt forhold og en direkte jobformidling.
Vi skal bare være sikre på, at det vil fungere, og så kan det ikke hjælpe, at der er nogen, der sidder og gemmer sig inde på et jobcenter uden at have noget kendskab til virksomhederne.
De skal ud at sælge de ledige.
Dem, der ikke kan klare sig selv, skal have den mulighed, så de kan blive hjulpet til et job.
Vi skal også se på uddannelserne.
Vi har ingen hemmeligheder i Dansk Folkeparti.
Vi ønsker, at 6 ugers selvvalgt uddannelse skal væk, men det skal så afløses af, at man kan få den uddannelse, der kan give et job, og så kigger vi ikke på, om det er 6, 8, 10 eller 12 uger, men det skal være noget, der er målrettet jobområder.
Det er også noget af det, de jobkonsulenter, der er, skal finde ud af, altså hvor åbningerne er, hvor jobmulighederne er, og hvad der kommer til at mangle de næste 3, 4, 5 måneder.
Og så skal vi sætte ind med uddannelse og opkvalificering af de ledige, så de er klar til at tage de her job.
Men som sagt er vi i Dansk Folkeparti noget spændt på, hvornår regeringen kommer med et udspil, og jeg håber da, at ministeren måske kan løfte lidt mere af sløret for, hvornår der vil komme et udspil, en indkaldelse til en forhandling om beskæftigelsesindsatsen.
Det bliver som sagt i første omgang for dagpengemodtagere, og senere skulle Carsten Koch-udvalget så komme med en rapport for dem, der ikke fik dagpenge.
Den ved vi så ikke hvornår kommer, men vi venter spændt på, hvad regeringen vil.